open-index/open-wikipedia-markdown huggingface dataset:
Koivuvyömittari

**Koivuvyömittari** (*Cyclophora albipunctata*) on kirjava mittariperhonen. Suomessa esiintyvistä vyömittarilajeista se on selvästi yleisin ja ainoa jota tavataan koko maassa.

## Koko ja ulkonäkö
Siipien pohjaväri on vaalean kellanharmaa ja sekä etu- että takasiivissä kuviointi on samanlaista. Sisemmän ja ulomman poikkiviirun kohdalla näkyy vain rivi mustia pisteitä. Keskipilkku on valkoinen ja sitä ympäröi selvä ruskea rengas. Aivan siiven ulkoreunassa, ripsien tyvellä on rivi tummia pisteitä.
Siipiväli 20&ndash;25&nbsp;mm.

## Levinneisyys ja lentoaika
Laajalle levinnyt laji, jota tavataan Portugalista ja Irlannista Euroopan ja Pohjois-Aasian poikki Japaniin saakka. Myös Suomessa koivuvyömittari on yleinen ja sitä tavataan koko maassa. Perhoset lentävät kahtena sukupolvena, joista ensimmäinen sukupolvi toukokuun lopulta heinäkuun loppuun ja toinen, yksilömäärältään huomattavasti pienempi, heinäkuun lopusta syyskuun alkupuolelle.

## Elinympäristö ja elintavat
Koivuvyömittaria tavataan avoimissa, koivua kasvavissa metsissä, pensaikkoisilla niityillä, puistoissa ja puutarhoissa. Perhoset aloittavat lentonsa iltahämärässä ja tulevat valolle, joskus myös syötille. Häirittynä perhonen lähtee helposti lentoon myös päivällä. Talvehtii tiiviin kotelokopan sisällä puun runkoon tai oksaan kiinnittyneenä.

## Ravintokasvi
Toukka syö koivuja (*Betula*).

## Lähteet

## Aiheesta muualla
* Suomen Perhoset: Koivuvyömittari
* Bestimmungshilfe des Lepiforums 
* Moths and Butterflies of Europe and North Africa 
* Vlindernet
Oleksandr Kuzin

**Oleksandr Leonidovitš Kuzin** (; s. 21. lokakuuta 1974) on ukrainalainen entinen yleisurheilija, joka kilpaili kestävyysjuoksussa. Hänen seuransa oli Dinamo Donetsk. 

Kuzin osallistui vuonna 1997 maastojuoksun MM-kisoihin, joissa hän oli pitkällä matkalla 142. Hän oli maratonilla kahdeksastoista MM-kilpailuissa 2001 Edmontonissa ajallaan 2.21.26. Kuzin kilpaili maratonmatkalla myös Pekingin olympialaisissa 2008, mutta joutui tuolloin keskeyttämään. Hänen ennätyksensä maratonilla on 2.07.33, jonka hän juoksi Linzissä 2007. 

## Lähteet
Siimakrotit

**Siimakrotit** (Gigantactinidae) on krottikaloihin kuuluva heimo. Heimon lajeja tavataan kaikista lämpimistä ja lauhkeista meristä syvistä vesistä.

## Lajit ja anatomia
Siimakrottien heimoon kuuluu kaksi sukua ja 20&ndash;22 lajia, muun muassa siimakrotti (*Gigantactis macronema*). Heimon lajien naaraat poikkeavat kooltaan huomattavasti koiraista. Naaraat voivat saavuttaa 40&nbsp;cm:n pituuden, kun koiraat jäävät korkeintaan 2,2&nbsp;cm pitkiksi. Siimakrottinaaraiden ruumis on pitkulainen ja selkäevän ruoto on pidentynyt siimamaiseksi ja sen päässä on valoa tuottava elin. Tämän ruodon pituus voi olla jopa nelinkertainen kalan ruumiinpituuteen verrattuna. Aikuisilta kaloilta puuttuu vatsaevät. Siimakrottilajien silmät ovat pienet ja suu sekä hampaat kookkaat. Aikuiset koiraat kiinnittyvät naaraaseen, mutta niistä ei tule naaraiden loisia. Väriltään siimakrotit ovat tumman punaruskeita tai mustia.

## Levinneisyys ja elintavat
Siimakrotteja tavataan Atlantista, Intian valtamerestä ja Tyynestämerestä. Pohjoisimpana niitä on tavattu Grönlannin läheisyydestä. Heimon kalat elävät tyypillisesti 1&nbsp;000&ndash;2&nbsp;500 metrin syvyydessä yleensä yksittäin. Ne houkuttelevat valoelimellään saaliseläimiä ja mahdollisesti uivat pää alaspäin saalistaessaan.

## Lähteet
Jan Barnard

**Johannes Hendrikus ”Jan” Barnard** (21. lokakuuta 1929 Lichtenburg – 21. lokakuuta 2012) oli eteläafrikkalainen yleisurheilija, joka kilpaili kestävyys- ja maastojuoksussa. 

Barnard sijoittui brittiläisen imperiumin ja kansainyhteisön kisoissa maratonilla kolmanneksi 1954 ja sai hopeaa 1958, mutta joutui keskeyttämään lajissa vuoden 1956 olympialaisissa. Hänen ennätyksensä maratonilla on 2.21.38, jonka hän juoksi 1956.  

Bernard voitti maansa mestaruuden sekä kuuden mailin juoksussa että maratonjuoksussa vuosina 1955, 1956 ja 1958. Maastojuoksussa hän voitti maansa mestaruuden vuosina 1953, 1955, 1956, 1961 ja 1963. Urheilu-uransa jälkeen Bernard toimi valmentajana.

## Lähteet
Johan Reinhold Bergstadi

**Johan Reinhold Bergstadi**, myös **Bergstadius** (20. syyskuuta 1820 Pälkäne – 13. tammikuuta 1850 Turku) oli suomalainen kielitieteilijä. Pälkäneen Kukkolassa syntyneen Bergstadin vanhemmat olivat auskultantti Johan Reinhold Bergstadius ja Anna Katarina Lindström. Turun triviaalikoulua käynyt Berstadi aloitti opinnot Helsingin yliopistossa 1839. Vuonna 1845 hän matkusti Siperiaan kielitieteilijä M. A. Castrénin apulaisena. Matkan aikana hän käänsi latinaksi Castrénin ostjakin kieliopin ja opiskeli ostjakki-samojedilaisia murteita ja tutki Jenisei-ostjakkien kieltä. Menetettyään terveytensä raskaalla matkalla hän palasi Suomeen 1847 ja julkaisi *[[Suometar|Suomettaressa]]* teoksensa *Matkamuistelmia itämaisilta mailta*. Hän oli Porin yläalkeiskoulun vt. toinen kollega 1847–1848, Helsingin teknillisen reaalikoulun saksanopettaja kevätlukukauden 1849 sekä Turun lukion vt. venäjänopettaja syyslukukauden 1849. Bergstadi kuoli 29-vuotiaana tammikuussa 1850.

J. R. Bergstadin veli oli Fredrik Bergstadi.

## Lähteet

## Kirjallisuutta
*Rancken, J. Oskar I., *M. A. Castréns medarbetare Johan Bergstadi : biografisk tecknad, och dennes dagbok öfver resa till östliga länder 1845-1846* / utgifven af J. Oskar I. Rancken. Wasa (Nikolaistad): Wasa Tryckeribolags förlag, 1884.

## Aiheesta muualla
*Suometar 1850 - Johan Reinhold Bergstadi, 150 vuotta sitten
Aleksandr Amfiteatrov

**Aleksandr Valentinovitš Amfiteatrov** (, 26. joulukuuta 1862 Kaluga – 26. helmikuuta 1938 Levanto, Italia) oli venäläinen kirjailija.

Aleksandr Amfiteatrov syntyi papin perheeseen. Hän valmistui Moskovan yliopiston oikeustieteellisestä tiedekunnasta vuonna 1885. Amfiteatrov työskenteli 1880-luvun alusta lähtien Novoje vremjan ja muiden lehtien pakinoitsijana sekä matkusteli eri maissa. Tsaariperhettä käsitelleen satiirisen pakinan takia hänet karkotettiin vuonna 1902 Minusinskiin ja sittemmin Vologdaan.

Vuosina 1904–1916 Amfiteatrov asui ja työskenteli ulkomailla. Hän kirjoitti lukuisia romaaneja, näytelmiä, kuvauksia ja kiistakirjoituksia, jotka tekivät hänestä kuuluisan ja suositun kirjailijan. Hänen teoksiaan ovat muun muassa 1800-luvun lopun sivistyneistöstä kertovat romaanit *Vosmidesjatniki* (”Kahdeksankymmentälukulaiset”, 1907–1908) ja *Devjatidesjatniki* (”Yhdeksänkymmentälukulaiset”, 1910), naiskysymystä käsittelevä *Viktoria Pavlovna* sekä vuonna 1900 aloitettu laaja historiallinen romaani *Zver iz bezdny* (”Rotkon peto”). Jälkikäteen arvioituna Amfiteatrovin realistista kuvaustapaa on pidetty pinnallisena ja triviaalina.

Amfiteatrov palasi Pietariin vuonna 1916, mutta joutui pian karkotetuksi Irkutskiin, josta hän pääsi takaisin helmikuun vallankumouksen jälkeen. Lokakuun vallankumoukseen kirjailija suhtautui jyrkän kielteisesti. Vuonna 1921 hän pakeni perheensä kanssa Suomeen ja jatkoi kirjailijan työtään Italiassa.

## Lähteet

## Aiheesta muualla
* Aleksandr Amfiteatrovin teoksia Lib.ru -sivustolla
Edelmann

**Edelman** tai **Edelmann** on muun muassa seuraavien henkilöiden sukunimi:

* Eric S. Edelman (s. 1951), yhdysvaltalainen diplomaatti ja alivaltiosihteeri
* Gerald Edelman (1929–2014), yhdysvaltalainen biologi, Nobelin lääketieteen palkinnon saaja
* Heinz Edelmann (1934–2009), saksalainen kuvittaja ja suunnittelija
* Hanno Edelmann (s. 1923), saksalainen kuvataiteilija
* Ilari Edelmann, suomalainen säveltäjä ja pianisti
* Jean-Frédéric Edelmann (1749–1794), ranskalainen säveltäjä ja kosketinsoittaja
* Johann Christian Edelmann (1698-1767), saksalainen pietisti ja kirjailija.
* Joan Edelmann, alk. *Joan Harms* (s. 1936), suomalainen radio- ja televisiotoimittaja ja televisiojohtaja
* Julian Edelman (s. 1986), yhdysvaltalainen amerikkalaisen jalkapallon pelaaja
* Nils Edelman (1918–2005), suomalainen geologi ja professori
* Otto Edelmann (1917–2003), itävaltalainen laulaja
* Paul Arnim Edelmann (s. 1968), itävaltalainen oopperalaulaja
* Samuli Edelmann (s. 1968), suomalainen näyttelijä ja laulaja
* Tino Edelmann (s. 1985), saksalainen yhdistetyn kilpailija
* Toni Edelmann (1945–2017), suomalainen säveltäjä
Jurongsaari

**Jurongsaari** on Singaporen pääsaaren jälkeen suurin saari. Se on rakennettu täyttömaasta kymmenen pienemmän saaren ja luodon päälle. Sen pinta-ala on noin 3&nbsp;000 hehtaaria.

Saari valmistui vuonna 2009 lähes kymmenen vuoden kiivaan rakentamisen jälkeen. Alkuperäisten suunnitelmien mukaan sen piti olla valmis vasta 2030. Saarella toimii 95 kemian ja energia-alan yritystä, jotka ovat investoineet rajusti sen rakentamiseen.
Saarella toimii myös kemian alan tuotteisiin erikoistunut logistiikkakeskus, koulutuskeskus ja oma paloasema, joka on varustettu erityisesti kemikaalionnettomuuksien varalta.

## Lähteet
Rose of England

**Rose of England** () on englantilainen isänmaallinen laulu, jonka on tehnyt walesilainen säveltäjä Ivor Novello vuonna 1937. Kappaleen on levyttänyt muun muassa Vera Lynn. Kukka, johon sanoitus viittaa on yksi Englannin heraldisista symboleista nimeltä Tudor-ruusu. 

Näyttelijä Patricia Routledge lauloi kappaleen eräässä *[[Pokka pitää]]* -sarjan jaksossa.

## Sanat
:Grown in one land alone
:Where proud winds have blown
:There’s not a flower born of the shower
:Braver than England’s own
:Though gales of winter blow
:Piercing hail and snow
:Shining she stays bright as in days of yore
:Old England’s pride still blossoms
:Fresh on England’s shore

:Rose of England thou shall fade not here
:Proud and bright from growing year to year
:Red shall thy petals be as rich wine untold
:Shared by thy warriors who served thee of old
:Rose of England breathing England’s air
:Flower of chivalry beyond compare
:While hand and heart endure to cherish thy prime
:Thou shalt blossom to the end of time

:Rose of England breathing England’s air
:Flower of liberty beyond compare
:While hand and heart endure to cherish thy prime
:Thou shalt blossom to the end of time
Kerttu Bernhard

**Kerttu Regina Veronica Bernhard** (29. joulukuuta 1902 Kalvola – 26. maaliskuuta 1944 Vihti) oli suomalainen pianisti. Häntä pidettiin aikansa merkittävimpiin kuuluvana esittävän säveltaiteen edustajana. Hän oli arvostettu pianopedagogi, Sibelius-Akatemian pääopettajia 1937–1944. Vuodesta 1931 hänen puolisonsa oli viulutaiteilija Arno Granroth.

Käytyään tyttökoulun Bernhard opiskeli pianonsoittoa Helsingin musiikkiopistossa Ilmari Hannikaisen johdolla vuosina 1918–1922. Hän opiskeli Leipzigissa professori Robert Teichmüllerin ja Berliinissä Edwin Fischerin oppilaana 1922–1924, Pariisissa Jean Batallan ja Nadia Boulangerin oppilaana useina vuosina. Hän piti ensikonserttinsa vuonna 1921 Jyväskylässä ja esiintyi tämän jälkeen kotimaan lisäksi muun muassa Berliinissä, Pariisissa ja Tukholmassa. Bernhardin nousussa ollut ura katkesi äkilliseen kuolemaan. 

Hänen vanhempansa olivat tilanomistaja Constant Bernhard ja Suoma Dagmar Wuolijoki.

## Lähteet

## Aiheesta muualla
*
Hakob Hakobjan

**Hakob Hakobjan Mnatsakani** (, ; 29. toukokuuta 1866 Jelizavetpol, nykyinen Gəncə – 13. marraskuuta 1937 Tbilisi) oli armenialainen runoilija. Neuvostoaikana häntä pidettiin Armenian proletaarirunouden perustanlaskijana.

Hakob Hakobjan syntyi käsityöläisperheeseen. Hän opiskeli paikallisessa lukiossa ja työskenteli eri ammateissa Tbilisissä ja Bakussa. Hän osallistui Taka-Kaukasian vallankumousliikkeeseen ja liittyi Venäjän sosiaalidemokraattiseen työväenpuolueeseen vuonna 1904.

Hakobjanin ensimmäinen runokirja ilmestyi vuonna 1899. Hän kirjoitti vallankumousrunoutta ja käänsi armeniaksi Kansainvälisen. Runoilijan maailmankuvan muodostumiseen vaikutti hänen ystävänsä Stepan Šaumjan.

Bolševikkien vallattua Georgian Hakobjan nimitettiin Georgian pankkikomissaariksi ja valittiin Taka-Kaukasian federaation toimeenpanevan keskuskomitean jäseneksi. Runoilijan pääaiheiksi muodostuivat sosialistinen rakennustyö ja neuvostokansojen ystävyys. Hakobjanin tunnetuimpia teoksia ovat runoelmat *Havasarutjun* (”Tasa-arvo”, 1917), *Avstvatsnery hosetsin* (”Jumalat alkoivat puhua”, 1922), *Šir-Kanal* (1924) ja *Volhovstroi* (1925). Vuonna 1923 hänelle myönnettiin Armenian ja Georgian kansanrunoilijan arvonimi.

## Lähteet
Operaatio Albion

**Operaatio Albion** () oli ensimmäisessä maailmansodassa Saksan keisarikunnan suorittama laivasto- ja maahyökkäys, jossa valloitettiin ja miehitettiin Venäjän keisarikunnan hallitsemat Viron autonomisen kuvernementin saaret Saarenmaa, Hiidenmaa ja Muhu syys–lokakuussa 1917.

Operaatio alkoi miinanraivauksella ja rannikkotykistön kukistamisella 17. syyskuuta 1917. Varsinaiset hyökkäystoimet alkoivat maihinnousulla 11. lokakuuta Saarenmaan Tagalahteen, ja saari oli valloitettu 16. päivänä lokakuuta. Venäjän armeija evakuoitiin Muhusta 18. päivänä lokakuuta.

Kahden epäonnistuneen yrityksen jälkeen saksalaiset rantautuivat Hiidenmaalle 19. päivänä lokakuuta ja ottivat saaren hallintaansa seuraavana päivänä. Venäjän Itämeren laivasto kärsi huomattavia tappioita Muhunsalmen taistelussa.

Saksalaiset ottivat 20 000 vankia ja saivat saaliikseen sata tykkiä.

Sodan alussa saarten sotilaallinen merkitys oli ollut vähäinen, mutta Venäjän vallankumouksen jälkeen Saksan sodanjohto arveli, että saarten valloitus horjuttaisi Venäjän puolustusta ja saattaisi Pietarin alttiiksi hyökkäykselle.

Operaatio Albion oli Saksan suurin ja menestyksekkäin maihinnousuoperaatio ensimmäisessä maailmansodassa.

## Kirjallisuutta

* 
* 

## Katso myös
* Operaatio Beowulf
Bernhard (sukunimi)

**Bernhard** on muun muassa seuraavien henkilöiden sukunimi:

*Christoph Bernhard (1628–1692), saksalainen säveltäjä ja musiikkiteoreetikko
*Kerstin Bernhard (1914–2004), ruotsalainen valokuvaaja
*Kerttu Bernhard (1902–1944), suomalainen pianotaiteilija
*Lucian Bernhard, *Emil Kahn* (1883–1972), saksalainen kuvataiteilija, kuvittaja, kirjainmuotoilija ja sisustussuunnittelija
*Ruth Bernhard (1905–2006), yhdysvaltalainen valokuvaaja
*Sandra Bernhard (s. 1955), yhdysvaltalainen laulaja ja koomikko
*Thomas Bernhard (1931–1989), itävaltalainen kirjailija
*Timo Bernhard (s. 1981), saksalainen autourheilija.
Léo Baptistão

**Leonardo Carrilho Baptistão** (s. 26. elokuuta 1992 Santos, Brasilia) on brasilialainen jalkapalloilija. Hän edustaa Espanjan Primera Divisiónissa pelaavaa Espanyolia. Baptistão on pelipaikaltaan hyökkääjä.

## Seurajoukkueura
Léo Baptistão pelasi kaudella 2011–2012 espanjalaisseura Rayo Vallecanon reservijoukkueessa Rayo Vallecano B:ssä. Pelaamissaan 17:ssä Segunda División B:n ottelussa hän teki neljä maalia.

Léo Baptistão pelasi ensimmäisen ottelunsa Primera Divisiónissa 25. elokuuta 2012 Real Betisiä vastaan. Samassa ottelussa hän teki myös ensimmäisen maalinsa, joka vei Rayo Vallecanon 2–1-johtoon ja jäi ottelun voittomaaliksi. Léo Baptistão teki 21. lokakuuta 2012 kaksi maalia Espanyolin verkkoon. Léo solmi kesäkuussa 2013 viisivuotisen sopimuksen Atléticon kanssa. 

## Lähteet

## Aiheesta muualla
* 
*
Hatšatur Abovjan

**Hatšatur Abovjan** (, 1805 Kanakerin kylä Jerevanin lähellä – 1848) oli armenialainen kirjailija ja kansanvalistaja.

Hatšatur Abovjan syntyi köyhtyneeseen aatelisperheeseen. Hän opiskeli Etšmiadzinin luostarissa, Nersesjan seminaarissa Tbilisissä vuosina 1824–1826 sekä Tarton yliopistossa vuosina 1830–1836. Vuonna 1837 Abovjanista tuli Tbilisin kihlakuntakoulun valvoja ja vuonna 1843 hän siirtyi vastaavaan tehtävään Jerevaniin. Abovjanin kuolema on edelleen mysteeri: hän poistui kotoaan 14. huhtikuuta 1848 ja katosi jäljettömiin.

Abovjanin tuotannolla oli suuri merkitys armenialaisen kirjallisuuden kehitykselle. Hän kirjoitti romaaneja, kertomuksia, näytelmiä, runoja sekä tieto- ja lastenkirjallisuutta. Muinaisarmenialaisen kirjakielen *grabarin* asemasta hän käytti teoksissaan elävää kansankieltä muodostaen perustan nykyarmenian kirjakielelle. Abovjanin merkittävin teos on romaani *Verk Hajastan* (”Armenian haavat”, 1841), joka kuvaa armenialaisten vapaustaistelua Venäjän ja Iranin välisen sodan aikana vuosina 1826–1828. Kirjallisen työnsä ohella Abovjan kamppaili nykyaikaisen maallisen koulutusjärjestelmän puolesta papiston ylläpitämiä kirkkokouluja vastaan.

## Lähteet

## Aiheesta muualla
Leea Isotalo

**Leea Tuulikki Isotalo** (13. syyskuuta 1913 Helsinki – 4. elokuuta 2009 Jyväskylä) oli suomalainen pianotaiteilija ja merkittävä pianopedagogi. Hänet tunnettiin erityisesti Franz Lisztin ja Selim Palmgrenin tulkitsijana.

Isotalo opiskeli pianonsoittoa Sibelius-Akatemiassa Selim Palmgrenin ja Kerttu Bernhardin sekä Pariisissa Marcel Ciampin johdolla. Hän antoi ensikonserttinsa vuonna 1937. Isotalo esiintyi kotimaan lisäksi muiden muassa Saksassa, Unkarissa ja Tanskassa.

## Lähteet

## Aiheesta muualla
* Katariina Liimatainen, Lisztin ja Palmgrenin tulkki, Pianisti-lehti 2007 sivut 16–24
Bertel Bertel-Nordström

**Bertel Gustaf Adolf Engelbert Bertel-Nordström** (19. huhtikuuta 1884 Helsinki – 22. elokuuta 1967 Tukholma, Ruotsi) oli suomalais-ruotsalainen kuvataiteilija.

Bertel-Nordström opiskeli ensin Helsingissä Taideteollisuuskeskuskoulussa ja muutti Ruotsiin 1914. Siellä hän  opiskeli Tukholmassa, sitten Kööpenhaminassa ja Pariisissa. Hän on toiminut graafikkona ja piirtäjänä suomalaisissa ja ruotsalaisissa lehdissä, mutta hän on myös maalannut ekspressionistisia maisemamaalauksia. Maisemien ohella hän on maalannut sirkusaiheita, joissa yleissävy on romanttisen tunnelmallinen.

Bertel-Nordströmin teoksia on Moderna museetissa, Göteborgin taidemuseossa, Norrköpingissä ja Helsingissä.

## Lähteet

## Aiheesta muualla
* Antero Rinne : Suomalainen taiteilijavoitto Mälarin kaupungissa, Suomen Kuvalehti, 16.03.1929, nro 11, s. 17, Kansalliskirjaston digitaaliset aineistot
* Maissi Karonen : Suomalainen taiteilija Tukholman sydämessä, Aamulehti, 04.02.1934, nro 33, s. 13, Kansalliskirjaston digitaaliset aineistot
* Bertel-Nordströmin näyttely Galerie Hörhammerissa, Helsingin Sanomat, 23.09.1934, nro 256, s. 14, Kansalliskirjaston digitaaliset aineistot
* "Tukholmalainen" Nordström ja "pariisilainen" Kuutola, Suomen Kuvalehti, 20.10.1934, nro 43, s. 32, Kansalliskirjaston digitaaliset aineistot
Making Waves

**Making Waves** on suomalaisen Hay and Stone -rockyhtyeen studioalbumi. Se on julkaistu vuonna 2006 levymerkillä SM Records Finland.

## Kappaleet
Kaikki kappaleet kirjoittanut Eero Heinonen, ellei toisin mainittu.

#
#
#
#
#
#
#
#
#
#
#

## Kokoonpano
* Eero Heinonen – laulu, basso
* Hannu Risku – kitara
* Petri Kivimäki – rummut

## Arvostelut
* Imperiumi.net: 
* Soundi: 

## Aiheesta muualla
* Making Waves discogs.com -sivustolla

## Lähteet
Villa Jovis

**Villa Jovis** (tunnetaan myös nimellä Tiberiuksen huvila) on Rooman keisari Tiberiuksen rakennuttama huvila Caprin saarelle Italiassa. Tiberius rakennutti Caprille useita huviloita, mutta tämä Jupiterin mukaan nimetty oli niistä merkittävin. Se sijaitsi saaren itäosassa 334 metriä korkealla Monte Tiberiolla, joka on saanut nimensä Tiberiukselta. Huvilasta on enää jäljellä rauniot.

## Lähteet

## Aiheesta muualla
Scala Fenicia

**Scala Fenicia** (Foinikialaisten portaat) ovat Caprin saarella Italiassa sijaitsevan Anacaprin kaupunkiin johtavat kiviset portaat. Ne ovat nimestään huolimatta todennäköisesti saarella asuneiden kreikkalaisten rakentamat. Portaissa on 882 askelmaa, ja ne olivat ennen tien rakentamista ainoa kulkureitti kaupunkiin. Portaat ovat edelleen käyttökuntoiset. Ruotsalainen lääkäri Axel Munthe rakennutti lähelle portaiden ylätasannetta huvilansa Villa San Michelen.

## Lähteet
Björksten

**Björksten** tai **Björkstén** on ruotsinkielinen sukunimi. Se voi tarkoittaa ainakin seuraavia:

*af Björksten, suomalainen aatelissuku
*Axel Gabriel af Björksten, vuoteen 1853 *Björkstén* (1832–1895), suomalainen juristi ja virka- ja valtiopäivämies, Bror Ulrik af Björkstenin poika
*Axel Waldemar af Björksten (1863–1936), suomalainen agronomi, liike- ja valtiopäivämies
*Birger Johan af Björkesten, vuoteen 1896 *Björkstén* (1825–1897), suomalainen senaattori
*Bror Ulrik af Björksten, vuoteen 1853 *Björkstén* (1795–1856), suomalainen senaattori
*Carl af Björksten (1894–1976), suomalainen jääkärieverstiluutnantti
*Elli Björkstén (1870–1949), suomalainen voimistelun kehittäjä
*Emilie Björkstén (1823–1896), suomalainen kirjailija
*Frans Henrik af Björksten, vuoteen 1853 *Björkstén* (1829–1873), suomalainen juristi ja valtiopäivämies, Bror Ulrik af Björkstenin poika
*Hacke Björksten (s. 1934), suomalaissyntyinen ruotsalainen muusikko
*Ingmar Björkstén (1936–2002), suomalaissyntyinen ruotsalainen toimittaja
*Johan Alfred af Björksten, vuoteen 1853 *Björkstén* (1823–1874), suomalainen juristi ja valtiopäivämies, Bror Ulrik af Björkstenin poika
*Johan Isak Björkstén (1828–1912), suomalainen lääkäri, arkkiatri
*Karl Alexander Björkstén (1868–1937), suomalainen päätoimittaja, opettaja ja kunnallispoliitikko
*Karl Johan Alfred Björkstén (1829–1896), suomalainen kauppias, pankinjohtaja ja valtiopäivämies
*Konrad Björkstén (1869–1914), suomalainen oikeusneuvosmies ja kansanedustaja
*Max Björkstén (1865–1940), suomalainen ylilääkäri
*Richard Björkstén (1872–1968), suomalainen apteekkineuvos
*Robert Severin af Björksten (1852–1904), suomalainen tilanomistaja ja valtiopäivämies
*Sigurd Björkstén (1897–1968), suomalainen oikeustieteen professori
*Tuomo Björksten (s. 1982), suomalainen toimittaja ja valokuvaaja
*Waldemar Björkstén (1873–1933), suomalainen kilpapurjehtija.
Jelena Vesnina

**Jelena Sergeevna Vesnina** (; s. 1. elokuuta 1986 Lviv, Ukrainan sosialistinen neuvostotasavalta) on venäläinen tennispelaaja. Vesninan paras sijoitus kaksinpelissä on 21 ja nelinpelissä kolmas. Hän on voittanut urallaan kaksi WTA-turnausta kaksinpelissä ja kymmenen turnausta nelinpelissä, joista merkittävimpänä Ranskan avointen nelinpelimestaruus vuodelta 2013. Hänen valmentajanaan toimii entinen tennispelaaja Andrei Chesnokov.

## Lähteet

## Aiheesta muualla

*Jelena Vesninan verkkosivusto
Melodifestivalen 2013

**Melodifestivalen 2013** oli Ruotsissa 2. helmikuuta – 9. maaliskuuta 2013 järjestetty laulukilpailu, jossa valittiin Ruotsin edustaja vuoden 2013 Eurovision laulukilpailuun. Kilpailun voitti Robin Stjernberg kappaleella You.

## Kilpailun kulku
Kilpailu alkoi neljällä alkukarsinnalla, joissa jokaisessa kisasi kahdeksan kappaletta, joita puhelinäänestäjät äänestivät kaksikierroksisessa äänestyksessä. Ensimmäisen kierroksen jälkeen kolme vähiten ääniä saanutta kappaletta putosivat, minkä jälkeen jäljellä olevien kappaleiden kesken äänestystä jatkettiin. Kahden kierrosten äänten yhteismäärällä mitattuna kaksi eniten ääniä saanutta jatkoi suoraan finaaliin ja seuraavat kaksi toiseen mahdollisuuteen.

### 1. semifinaali
Ensimmäinen semifinaali kilpailtiin 2. helmikuuta Telenor Arenalla Karlskronassa.

### 2. semifinaali
Toinen semifinaali kilpailtiin 9. helmikuuta Scandinaviumissa Göteborgissa.

### 3. semifinaali
Kolmas semifinaali kilpailtiin 16. helmikuuta Skellefteå Kraft Arenalla Skellefteåssa.

### 4. semifinaali
Neljäs semifinaali kilpailtiin 23. helmikuuta Malmö Arenalla Malmössä.

### Toinen mahdollisuus
Toinen mahdollisuus kilpailtiin 2. maaliskuuta Löfbergs Lila Arenalla Karlstadissa. Toisessa mahdollisuudessa kilpaili kahdeksan kappaletta, joista puhelinäänestäjät ensin äänestivät neljä toiselle kierrokselle. Neljä toisen kierroksen kappaletta jaettiin kahteen kappalepariin, joista kummastakin toinen äänestettiin finaaliin.

#### Ensimmäinen kierros

#### Toinen kierros

### Finaali
Finaali kilpailtiin 9. maaliskuuta Friends Arenalla Solnassa. Voittajan valitsivat yhdessä 11 maassa kokoontuneet raadit sekä puhelinäänestäjät.

#### Maakohtaiset raatiäänet

## Lähteet
*http://natfinals.50webs.com/10s_20s/Sweden2013.html
Esa-Matti Long

**Esa-Matti Long** (ent. **Pölhö**, s. 1969 Mikkeli) on suomalainen näyttelijä. Hän valmistui Teatterikorkeakoulusta vuonna 1996. 

Longilla on kiinnitys Suomen Kansallisteatteriin, jossa hän on esiintynyt muun muassa Juhanina *[[Seitsemän veljestä|Seitsemässä veljeksessä]]* 1997 ja Vanhalana *[[Tuntematon sotilas|Tuntemattomassa sotilaassa]]* 2007. Hänen ensimmäinen roolinsa Kansallisessa oli nuoren Alan Strangin rooli Peter Shafferin näytelmässä *[[Equus (näytelmä)|Equus]]* vuonna 1996. 2000-luvun puolivälissä hän vieraili kahteen otteeseen ohjaajana Koko-teatterissa. Televisiossa Long on esiintynyt muun muassa sarjoissa *[[Salatut elämät]]*, *[[Alamaailma-trilogia: Lakimies]]* ja *[[Roba]]*. 

## Teatterirooleja
### Suomen Kansallisteatteri
*1996: *Equus* – Alan Strang
*1996: *[[Kalevala]]* – Lemminkäinen
*1997: *[[Seitsemän veljestä]]* – Juhani
*1999: *[[Woyzeck]]* – Woyzeck
*1999: *[[Huomenna hän tulee|Godot]]* – Estragon
*1999: *[[Hamlet]]* – Hamlet
*2003: *[[Riivaajat]]* – Stavrogin
*2005: *[[Kuningas Lear]]* – Cornwallin herttua
*2005: *[[Viettelysten vaunu]]* – Steve Hubbell
*2005: *Virhe* – Sundman
*2007: *[[Tuntematon sotilas]]* – Vanhala
*2008: *[[Othello]]* – Lodovico
*2008: *Kaukana paha maailma* – Aapo
*2009: *Platonov* – Nikolai Triletski
*2010: *Mr. Vertigo* – Slim-eno
*2010: *[[Ihmisvihaaja]]* – Clitandre
*2012: *Fedja-setä, kissa ja koira* – posteljooni Petškin
*2016: *Juurihoito* – Pekka Kirnuvaara
*2019: *[[Kohtauksia eräästä avioliitosta]]* – Johan

### Ryhmäteatteri
*2000: *[[Eläviä ja kuolleita]]*
## Teatteriohjauksia
*2003: *Metsä*, Koko-teatteri
*2004: *Niin kauas kuin lunta riittää*, Koko-teatteri

## Filmografia
### Elokuvat ja lyhytelokuvat

### Televisiosarjat

## Lähteet

## Aiheesta muualla
*Esa-Matti Long | Kansallisteatteri 
*Esa-Matti Long IMDb:ssä
*Esa-Matti Long Elonetissä
*Esa-Matti Pölhö IMDb:ssä
*Esa-Matti Pölhö Elonetissä
Ángelo Henríquez

**Ángelo José Henríquez Iturra** (s. 13. huhtikuuta 1994 Santiago) on chileläinen jalkapalloilija, joka edustaa kroatialaista Dinamo Zagrebia, ja on lainassa Manchester Unitedista.

## Lähteet
Singaporen eläintarha

**Singaporen eläintarha** on eläintarha, joka sijaitsee Singaporen pääsaaren keskiosassa. Se on perustettu vuonna 1973. Puisto on rakennettu sademetsään tekojärven rannalle, ja sen pinta-ala on 26 hehtaaria. Siellä on 300 lajia nisäkkäitä, lintuja ja matelijoita, kaikkiaan 2&nbsp;800 eläinyksilöä.

Eläintarhan tunnetuin eläin oli sumatranoranki Ah Meng, jonka jälkeläisiä on syntynyt tarhassa jo kolmannessa sukupolvessa.

Orangeille ja muille eläimille on koetettu antaa mahdollisimman suuret tilat, jotta ne stressaantuisivat vähemmän. Kalterien sijasta ihmiset ja eläimet on erotettu toisistaan vallihaudoilla. Vuonna 2008 eläintarhan tiikerit raatelivat siivoojan, joka oli kiivennyt niiden vallihaudan yli. Eläintarhassa järjestetään erilaisia näytöksiä, joissa eläimet esiintyvät, sekä ruokintanäytöksiä.


Cottontop tamerin Singapore zoo.JPG|Valkotöyhtötamariini Singaporen eläintarhassa.
AhMeng,Singapores oldest Orangutan 47 yrs old on her walks.JPG|Ah Meng -oranki 47-vuotiaana.
Singapore_Zoo_(12).jpg|Kirahveja rehevän kasvillisuuden keskellä.


## Lähteet

## Aiheesta muualla

*Eläintarhan verkkosivusto
Guelph Storm

**Guelph Storm** on kanadalainen A-junioreiden jääkiekkojoukkue, joka on perustettu vuonna 1991. Joukkue pelaa OHL:ssä, joka on yksi kolmesta Kanadan ylimmän tason junioriliigoista. Joukkueen 22-vuotisen historian aikana se on pelannut 1&nbsp;482 ottelua voittoprosentilla 56,4%. Joukkue pelaa kotiottelunsa Guelphin kaupungissa Guelph Memorial Gardens -jäähallissa. Joukkueen otteluiden katsojakeskiarvo on ollut viimeisinä kausina hieman yli 4&nbsp;000 katsojaa. Joukkue voitti OHL:n mestaruuden (J. Ross Robertson Cup) keväällä 2004. Viime vuosina joukkueen tie on katkennut jo ensimmäiseen pudotuspelikierrokseen. Yhden mestaruutensa lisäksi joukkue on edennyt finaaleihin vuosina 1995 ja 1996.

Joukkueen päävalmentaja on vuodesta 2010 ollut kanadalainen entinen NHL-hyökkääjä Scott Walker. Joukkueessa ovat ennen NHL-uraansa pelanneet muun muassa hyökkääjät Todd Bertuzzi, Dustin Brown, Ryan Callahan ja Jeff O'Neill, puolustajat Drew Doughty ja Dan Girardi sekä maalivahdit Craig Anderson ja Dan Cloutier.

## Joukkue

*Lähde: EliteProspects*

## Valmennus & Joukkueenjohto
* **Päävalmentaja:** Cory Stillman 
* **Apuvalmentaja:** Rob Collins 
* **Apuvalmentaja:** Scott Simmonds 
* **Maalivahtivalmentaja:** Rob Beatty 
* **Videovalmentaja & Apulaistoimitusjohtaja:** Brennan O'Sullivan 
* **Fysiikkavalmentaja:** Adam Martin 
* **Kehitysvalmentaja:** Corey Locke 
* **Luisteluvalmentaja:** Ryan Lounsbury 
* **Huoltopäällikkö:** Cole Keating 
* **Puheenjohtaja:** Scott Walker 
* **Toimitusjohtaja:** George Burnett 

*Lähde: EliteProspects*

## Lähteet

## Aiheesta muualla

* Guelph Stormin verkkosivut 
* Guelph Stormin EliteProspects sivut
Sebastian Koch

**Sebastian Koch** (s. 31. toukokuuta 1962 Karlsruhe, Länsi-Saksa) on saksalainen näyttelijä. Hän on tunnettu muun muassa elokuvista *[[Operaatio Valkyrie (vuoden 2004 elokuva)|Operaatio Valkyrie]]*, *[[Muiden elämä]]* ja *[[Black Book]]*. 

## Ura
Koch syntyi Karlsruhessa mutta kasvoi Stuttgartissa. Vuosina 1982–1985 hän opiskeli Münchenissä. Esiinnyttyään Ulmissa ja Darmstadtissa Koch siirtyi berliiniläisiin teattereihin vuonna 1990. Lukuisten televisio- ja elokuvaroolien jälkeen Kochin läpimurtoelokuva oli *[[Die Zürcher Verlobung – Drehbuch zur Liebe]]* (), jossa esiintyy myös Christoph Waltz. Tämän jälkeen Koch on esittänyt muun muassa Klaus von Stauffenbergiä *[[Operaatio Valkyrie (vuoden 2004 elokuva)|Operaatio Valkyriessa]]* () ja Albert Speeriä dokumentaarisessa minisarjassa *[[Paholaisen arkkitehti]]* (saks. *Speer und Er*).

## Yksityiselämä
Koch asuu Berliinissä Birgit Keller -nimisen toimittajan kanssa, ja parilla on tytär. Aiemmin Koch on seurustellut
Anna Schudt -nimisen näyttelijän kanssa, ja *Black Bookin* kuvauksissa tapaamansa Carice van Houtenin kanssa Kochilla oli suhde vuosina 2005–2009.

## Valikoitu filmografia

## Lähteet

## Aiheesta muualla
Vuotamittari

**Vuotamittari** (*Rhodostrophia vibicaria*) on keltaisen ja vaaleanpunaisen kirjava mittariperhoslaji.

## Koko ja ulkonäkö
Etusiivet ovat muodoltaan melko terävät ja sekä ne että takasiivet ovat pohjaväriltään vaaleankeltaiset. Etusiipien poikki kulkee kolme ja takasiipien kaksi tumman ruusunpunaista poikkiviirua, minkä lisäksi kahden uloimman viirun välinen alue on sisältä ulospäin leveälti punertava. Siivissä on ruusunpunainen, viirumainen keskipilkku. Myös siipiripset ovat ruusunpunaiset. Siipiväli 25&ndash;29&nbsp;mm.

## Levinneisyys ja lentoaika
Vuotamittarin levinneisyys ulottuu Etelä- ja Keski-Euroopasta Skandinaviaan ja Keski-Aasiaan. Suomessa se on eteläinen ja erittäin paikoittainen laji, jonka havainnot painottuvat lounaissaaristoon ja Ahvenanmaalle. Idempää etelärannikolta havaintoja on vähemmän, sisämaasta hyvin vähän. Perhoset ovat lennossa kesäkuun loppupuoliskolta heinäkuun lopulle.

## Elinympäristö ja elintavat
Vuotamittari elää kuivilla ja lämpimillä mäntykankailla, kallioilla, rantojen hiekkadyyneillä ja jopa kuivilla rämeillä. Perhoset lähtevät häirittyinä helposti lentoon päivällä, mutta muutoin lento tapahtuu illan hämärryttyä ja etenkin koiraat tulevat valolle. Talvehtii keskenkasvuisena toukkana.

## Ravintokasvi
Toukka elää erilaisilla kasveilla, Suomessa lähinnä kanervalla (*Calluna vulgaris*).

## Lähteet

## Aiheesta muualla
* toukka 
* Bestimmungshilfe des Lepiforums 
* Moths and Butterflies of Europe and North Africa 
* Vlindernet
Viitonen

**Viitonen** tai **vitonen** voi tarkoittaa seuraavia:

* viisi, numeromerkin 5 nimi ”viitonen” tai ”vitonen”
* Vitonen, miesten jalkapallon sarjataso Suomessa
* Naisten Vitonen, naisten jalkapallon sarjataso Suomessa
* TV5, suomalainen televisiokanava
* 5m, ”vitonen”, kilpapurjeveneluokka
* viiden euron seteli
* Viitonen, aiemman viitostien tienimi esimerkiksi Siilinjärvellä

## Katso myös
* Viitoset
Madeira (joki)

**Madeira** on Amazonin pisin sivujoki. Se virtaa koilliseen Amazonasin osavaltion läpi ja yhtyy Amazoniin Manausin kaupungissa.

## Uomaverkosto
Madeiran valuma-alue käsittää neljänneksen Brasilian Amazonin alueesta. Valuma-alueen latva-alueet ulottuvat kaakossa Perun puolelle Andeille ja etelässä Bolivian puolelle. Täältä laskeutuu alas useita jokia, joka yhtyvät ensin toisiinsa. Niistä suurimpia ovat idästä länteen lueteltuina Guaporé, San Martin, Blanco, San Miguel, Mamoré, Beni ja Madre de Dios. Näistä muodostuu kaksi suurta sivujokea Madre de Dios ja Guaporé, jotka yhtyvät toisiinsa ja siitä alkaa Madeiran nimellä kulkeva pääuoma. Se virtaa 1&nbsp;450 kilometriä koko ajan koilliseen, missä se yhtyy Amazonin pääuomaan oikealta puolelta. Tässä yhtymäkohdassa sijaitsee Amazonin valuma-alueen suurin kaupunki Manaus.

Joen pituudesta on kaksi arvoa. Lyhyempi tarkoittaa alla kuvattua tapaa mitata vain Madeiran nimellä merkittyä uomaa. Pitempi arvo 3&nbsp;250&nbsp;km saadaan, kun Madeiraa jatketaan Mamorén, Granden, Cainen ja Rochan sivujokien uomilla. Näin tulkittuna Madeiran latvat ulottuvat Andeille asti.

Ilmasto joen latva-alueilla on aluksi vuoristoinen, mutta sivujoet laskevat pian alangolle, jossa on humidi ilmasto metsävyöhyke lännessä ja subtrooppinen tasankoalue idässä. Latvajoen virtaavat alavalle alueelle, missä Madeira muodostaa hetken Brasilian ja Bolivian välisen valtionrajan. Brasilian puolella Rondôniassa joki alkaa Porto Velhon rajalta alkaen laskea nopeammin muodostaen koskia ja virtauksia sisältävän osuuden, joka ei ole purjehduskelpoinen. Tämä osuus on vuonna 2012 peittynyt Santo Antônion padon nostaman patoaltaan alle. Toinen pato, joka kuuluu Jiraun voimalalle, sijaitsee joella 100 kilometriä yläjuoksulle päin ja se valmistui vuonna 2016. Alajuoksulla sijaitsee pieni kaupunki Novo Aripuanã.

## Eläimistö
Joessa elää muun muassa amazonindelfiinejä ja joelle vaeltaa vuosittain kutemaan noin 750 kalalajia.

## Käyttö
Joella harjoitetaan yhä kullanhuuhdontaa.

## Huomautuksia

## Lähteet
Alfa Centauri Bb

**Alfa Centauri Bb** on mahdollinen eksoplaneetta, joka kiertää Auringon naapuritähteä Alfa Centauri B noin 4,36 valovuoden päässä Maasta, Kentaurin tähdistön suunnalla. Jos planeetan olemassaolo varmistettaisiin, löytö olisi erityisen merkittävänä, sillä se olisi Maata toiseksi lähin löydetty eksoplaneetta ja pienimassaisin auringonkaltaista tähteä kiertävä planeetta.

Havainto planeetasta tehtiin La Sillan observatorion 3,6-metrisellä HARPS-teleskoopilla, ja Euroopan eteläinen observatorio ilmoitti siitä julkisesti 16. lokakuuta 2012. Havainto sai osakseen myös skeptisyyttä, ja 10. heinäkuuta 2013 julkaistun tutkimuksen mukaan sen olemassaoloa ei ehkä voi päätellä kerätyn tiedon perusteella. Kysymys on edelleen avoin.

## Ominaisuudet
Alfa Centauri B on K-tyypin pääsarjan tähti eli Aurinkoa hieman viileämpi ja himmeämpi oranssi kääpiö. Alfa Centauri Bb ei ole tähden elinkelpoisella vyöhykkeellä: se kiertää emotähteään noin 0,04 AU:n päässä, ja sen kiertoaika tähden ympäri on vain 3,2357 vrk. Se on todennäköisesti kuuma laavaplaneetta. Planeetan massa on hyvin lähellä Maan massaa (1,13 ± 0,09 ME).

Planeetan pintalämpötilaksi on arvioitu 1&nbsp;200 °C (1&nbsp;473 K), joka on korkeampi lämpötila kuin yhdelläkään aurinkokunnan planeetoista. Planeetta on mahdollisesti vuorovesilukkiutunut, jolloin sen sama puolisko olisi aina kääntyneenä kohti tähteä.

## Lähteet

## Aiheesta muualla
*Alpha Centauri Bb: An Interstellar Target?  Discovery News.
Andrija Delibašić

**Andrija Delibašić** (24. huhtikuuta 1981 Nikšić, Montenegron ST, Jugoslavia – 19. maaliskuuta 2025) oli montenegrolainen jalkapalloilija. Hän edusti pääsarjatasolla muun muassa Espanjassa Mallorcaa ja Rayo Vallecanoa, Portugalissa Benficaa, Bragaa ja Beira-Maria sekä Kreikassa AEK Ateenaa. Hän oli pelipaikaltaan hyökkääjä. Hän pelasi Montenegron maajoukkueessa 21 ottelua ja teki niissä kuusi maalia.

## Seurajoukkueura
Delibašić pelasi vuodet 1999–2004 serbialaisessa FK Partizanissa. Pelaamissaan 100 ottelussa hän teki 48 maalia. Vuonna 2004 Delibašić siirtyi espanjalaiseen RCD Mallorcaan, jossa hän pelasi vuoteen 2005 mutta jonka pelaaja hän oli vuoteen 2008. Hänet lainattiin vuonna 2005 portugalilaiseen SL Benficaan ja kaudeksi 2005–2006 niin ikään portugalilaiseen SC Bragaan. Kauden 2006–2007 Delibašić aloitti kreikkalaisessa AEK Ateenassa ja lopetti portugalilaisessa SC Beira-Marissa. Seuraavan kauden hän vietti Espanjan Segunda Divisiónin Real Sociedadissa.

Delibašić siirtyi vuonna 2008 Mallorcasta Segunda Divisiónin Hércules CF:ään, jossa pelasi kaksi kautta tehden 65 ottelussa 20 maalia. Vuonna 2010 Delibašić siirtyi niin ikään Segunda Divisiónissa pelanneeseen Rayo Vallecanoon, joka nousi kauden 2010–2011 päätteeksi Primera Divisióniin.

## Maajoukkueura
Delibašić pelasi ensimmäisen ottelunsa Montenegron maajoukkueessa 10. lokakuuta 2009 Georgiaa vastaan. Samassa ottelussa hän teki myös ensimmäisen maalinsa, joka vei Montenegron 2–1-johtoon ja jäi ottelun voittomaaliksi. Delibašić teki 7. lokakuuta 2011 Englantia vastaan viime minuutin maalin, joka tasoitti loppulukemat 2–2:een. Hän teki syyskuussa 2012 kaksi maalia vierasottelussa San Marinoa vastaan ja marraskuussa 2012 kaksi maalia kotiottelussa samaa joukkuetta vastaan.

## Lähteet
* 
* 
* 

### Viitteet
Kuutonen

**Kuutonen** tai **kutonen** voi tarkoittaa seuraavia:

* kuusi, numeromerkin 6 nimi ”kuutonen” tai ”kutonen”
* Kutonen, jalkapallon sarjataso Suomessa
* Kutonen, televisiokanava Suomessa
* 6mR (”kutonen” tai ”kuutonen”), kilpapurjeveneluokka.

## Katso myös
* Kuutoset
Earl’s Courtin metroasema

**Earl’s Court** on Lontoon metron asema Kensington and Chelsean alueella Lontoossa Yhdistyneessä kuningaskunnassa. Asema on District Linen ja Piccadilly Linen käytössä ja sijaitsee Lontoon matkakortin maksualueilla 1 ja 2.

District Linella Earl’s Court on merkittävä risteysasema, josta kulkee junia länteen West Bromptonin, Kensington Olympian ja West Kensingtonin suuntiin sekä itään ja pohjoiseen Upminsteriin ja Edgware Roadille. Piccadilly Linellä asema sijaitsee Barons Courtin ja Gloucester Roadin välillä.

Alkuperäinen Earl’s Courtin asema avattiin 30. lokakuuta 1871. Se tuhoutui tulipalossa 30. joulukuuta 1875. Sen tilalle avattiin toinen, väliaikainen asema, jonka nykyinen asema tien toisella puolella korvasi valmistuttuaan 1. helmikuuta 1878.

Lontoon metron ensimmäiset liukuportaat asennettiin Earl’s Courtin asemalle vuonna 1911.

## Lähteet
* 

### Viitteet

## Aiheesta muualla
Lasse Peltonen (jalkapalloilija)

**Lasse Herman Peltonen** (s. 3. joulukuuta 1970 Lahti) on entinen suomalainen jalkapalloilija. Hänen pelipaikkansa oli oikea laitahyökkääjä.

Peltonen oli FC Kuusysin kasvatti. Ensimmäiset miesten ottelunsa hän pelasi III divisioonassa seuran reservijoukkue Palloseiskoissa. Peltonen oli mukana Kuusysin liigajoukkueessa jo kaudella 1991, mutta ei esiintynyt yhdessäkään ottelussa. Hän siirtyi kaudeksi 1992 Kakkosessa pelanneen yhteistyöseura Lahden Työväen Palloilijoiden riveihin. Onnistuneen kauden päätteeksi hän palasi Kuusysin liigaryhmään, mutta vietti ensimmäisen kautensa vielä enimmäkseen LTP:n mukana. Peltonen oli myös lyhyellä lainapestillä toisessa liigaseurassa, FF Jarossa.

Kolmannella liigakaudellaan Peltonen oli noussut Kuusysin vakiokokoonpanoon ja hän aloitti jokaisen liigakaudella 1995 pelaamistaan 23 ottelusta. Seura kuitenkin putosi Veikkausliigasta ja Peltonen siirtyi ulkomaille alkuvuodesta 1996 Irlannin pääsarjassa pelanneeseen University College Dublin AFC:n joukkueeseen, jossa pelasi yhden ottelun verran. Suomeen palattuaan hän siirtyi Kuusysin paikalliskilpailijaan Lahden Reippaaseen. Kaudeksi 1997 lahtelaisseurat yhdistyivät FC Lahdeksi, jota Peltonen edusti neljän kauden ajan, ollen seuran luottopelaajia nousussa pääsarjaan ja myös sen ensimmäisillä liigakausilla.

Vuonna 2001 Peltonen siirtyi sarjatasoa alemmas FC Hämeenlinnaan. Kausi päättyi onnistumiseen seuran noustessa liigaan ja Peltosen tehdessä yhteensä 14 maalia, joista neljä loppusarjassa. Hän pelasi vielä yhden pääsarjakauden Hämeenlinnassa, kunnes ammattilaisura päättyi nilkkavammaan vuoden 2002 lopussa. Hän pelasi Veikkausliigassa yhteensä 103 ottelua, joissa teki 8 maalia. Pelaajauransa jälkeen Peltonen on toiminut FC Lahden liigajoukkueen joukkueenjohtajana vuosina 2011–2013. Hän on myös suorittanut B-valmentajatutkinnon.

Koulutukseltaan Peltonen valmistui Tampereen yliopistosta yhteiskuntatieteiden kandidaatiksi sekä kasvatustieteen maisteriksi. Hän on ammattiltaan luokanopettaja. Peltonen on toiminut myös vuodesta 2012 Hollolan kunnanvaltuutettuna sekä Päijät-Hämeen maakuntavaltuutettuna.

Peltonen valittiin Muonion kunnanjohtajaksi maaliskuussa 2017. Hän toimi tehtävässä heinäkuun 2019 loppuun.

## Lähteet
Boa

**Boa** tai **BoA** voi viitata muun muassa seuraaviin:

* boat, jättiläiskäärmeiden alaheimo
* BoA, eteläkorealainen laulaja
* Bank of America (BoA), amerikkalainen pankki
* Boliviana de Aviación (BoA), bolivialainen lentoyhtiö
* Boa, saari Pohjois-Irlannissa
* Boa, koristeellinen vaateparsi
Bukit Timahin suojelualue

**Bukit Timahin suojelualue** (, , ) on luonnonsuojelualue Singaporessa. Se on maan vanhin suojelualue, perustettu 1883, ja siihen kuuluu maan suurin yhtenäinen alkuperäinen sademetsäalue. Puisto sijaitsee Bukit Timahin kukkulan ympärillä.

Pääosa alueen metsästä on alankoalueiden dipterokarpusmetsää, mutta kukkulan rinteillä on myös Singaporen ainoat alueet, joissa kasvaa dipterokarpuskasvien heimon vuoristometsään sopeutuneita lajeja. Puiston biodiversiteetti on suuri, siellä tavataan 40 % kaikista Singaporen kasveista ja eläimistä. Suurikokoinen merantipuulaji *[[Shorea curtisii]]* on alueen näkyvimpiä puulajeja. Siellä kasvaa myös durion näköinen, mutta syötäväksi kelpaamaton *[[Neesia synandra]]*. Harvinaisiin eläinlajeihin kuuluvat rukoilijasirkat ja makeanveden taskuravut. Puistossa on myös muurahaiskäpyjä, jaavanliito-oravia ja kaguaaneja.

## Lähteet
Sungei Bulohin kosteikonsuojelualue

**Sungei Bulohin kosteikonsuojelualue** (, , , ) on luonnonsuojelualue Singaporessa.  Se perustettiin lintuharrastajien vuonna 1986 tekemän aloitteen pohjalta. Siellä tavataan ympäri vuoden mangrovesoiden tyypillisiä lajeja kuten taskurapuja ja vesikäärmeitä, ja syyskuun ja maaliskuun väisenä aikana lisäksi muuttolintuja, etenkin vesilintuja ja kahlaajia. 

Puisto sijaitsee Singaporen luoteisosassa katkarapukasvattamoiden keskellä. Se on tärkeä muuttolintujen levähdyspaikka.

## Lähteet

## Aiheesta muualla
Whitby-luokka

**Whitby-luokka** eli **tyyppi 12** oli Britannian kuninkaallisen laivaston 1950-luvun lopulla valmistetun kuuden sukellusveneentorjuntafregatin muodostama alusluokka. Lisäksi valmistettiin kaksi alusta Intian laivastolle.

## Alukset

## Intian laivasto
Intia tilasi 1956 kaksi hieman muuteltua luokan alusta. Alusten aseistuksena oli kaksiputkinen Boforsin 40 millimetrin Mk 5 ilmatorjuntatykki, johon oli liitetty CRBF tulenjohtolaite Britannian alusten STAAG Mk II -laitteen tilalle.

## Lähteet

* 

### Viitteet
Backlund

**Backlund** on muun muassa seuraavien henkilöiden sukunimi:

* Georg Backlund (1905–2002), suomalainen poliitikko, SKDL:n kansanedustaja ja toimittaja
* Helge Backlund (1878–1958), ruotsalainen geologi ja petrologi
* Johan Backlund (s. 1981), ruotsalainen jääkiekkomaalivahti
* Jukka Backlund (s. 1982), suomalainen äänilevytuottaja
* Kaj Backlund (1945–2013), suomalainen jazztrumpetisti, -säveltäjä, -sovittaja ja -pedagogi
* Lotta Backlund (s. 1980), suomalainen stand up -koomikko, televisiotoimittaja ja poliitikko
* Mikael Backlund (s. 1989), ruotsalainen jääkiekkoilija
* Oskar Backlund (1846–1916), ruotsalainen astronomi
* Percy Backlund, *Percival* (1931–2020), ruotsalainen kirjailija, taidemaalari, kirjankuvittaja, säveltäjä ja muusikko
* Tapio Backlund, suomalainen basisti.
Janhunen

**Janhunen** on suomalainen sukunimi, joka on muun muassa seuraavilla henkilöillä:

* Arvid Janhunen (1900–1941), ainoa punakaartilainen, josta myöhemmin tuli Mannerheim-ristin ritari
* Juha Janhunen (s. 1952), Itä-Aasian kielten ja kulttuurien professori
* Lauri Janhunen (s. 1949), rikollinen, pakkolaitosvanki ja muistelmakirjailija 
* Matti Janhunen (1902–1963), kommunistipoliitikko ja ministeri
* Paavo Janhunen (1941–1985), ilmavoimien koelentäjä
* Pekka Janhunen, Ilmatieteen laitoksen tutkimuspäällikkö ja sähköpurjeen keksijä.
Ryan Stiles

** Ryan Lee Stiles** (s. 22. huhtikuuta 1959 Seattle, Yhdysvallat) on yhdysvaltalainen näyttelijä ja koomikko. Hänet tunnetaan parhaiten Lewis Kiniskin roolista *[[The Drew Carey Show|The Drew Carey Show’ssa]]* sekä esiintymisestään *[[Whose Line Is It Anyway?]]* -ohjelman brittiläisessä ja yhdysvaltalaisessa versiossa.

Stiles syntyi viisilapsisen perheen kuopuksena, ja hänen isänsä työskenteli kalankasvattamolla. Stiles jätti koulun kesken 17-vuotiaana ja alkoi luoda uraa stand up -koomikkona. Vuonna 1986 hän liittyi tunnettuun torontolaiseen The Second City -koomikkoryhmään. Kolme vuotta myöhemmin Stiles pääsi mukaan brittiläiseen *Whose Line Is It Anyway* -improvisaatiokomediasarjaan, jossa hän esiintyi vuoteen 1998 asti. Tämän jälkeen hän siirtyi saman ohjelman yhdysvaltalaiseen versioon, jonka viimeiset jaksot tehtiin vuonna 2006. 

Stiles on ollut naimisissa vuodesta 1989 ja hänellä on kolme lasta.

## Lähteet

## Aiheesta muualla
*
Mafia (täsmennyssivu)

**Mafia** voi tarkoittaa seuraavia:

* Mafia, *Cosa nostra*, Italiassa ja Yhdysvalloissa toimiva rikollisjärjestö
* Mafia, järjestäytyneestä rikollisuudesta yleisemminkin käytetty nimitys, esimerkiksi Venäjän mafia
* Mafia, saari Intian valtamerellä Tansaniassa
* Radiomafia, Yleisradion entinen radiokanava
* *[[Mafia (albumi)|Mafia]]*, Black Label Societyn albumi
* *[[Mafia (EP)|Mafia]]*, Fleshgod Apocalypsen EP-levy
* KC/MD Mafia, suomalainen rap-yhtye
* Berkeleyn mafia, ryhmä Yhdysvalloissa koulutettuja indonesialaisia taloustieteilijöitä
* Memphis Mafia, Elvis Presleyn ystävä- ja henkivartijajoukko
* Mafia, seinäjokelainen urheiluseura
* B.U.G. Mafia, romanialainen hip-hop- yhtye
* *[[Mafia (pelisarja)|Mafia]]*, pelisarja, johon kuuluvat:
** *[[Mafia (videopeli)|Mafia]]*, vuonna 2002 julkaistu videopeli
** *[[Mafia II]]*, vuonna 2010 julkaistu videopeli
** *[[Mafia III]]*, vuonna 2016 julkaistu videopeli.
Jaakko Haataja

**Jaakko Haataja** (23. heinäkuuta 1846 Oulu – 6. elokuuta 1918 Oulu) oli suomalainen Oulussa asunut perämies, runoilija ja merimieslaulujen kerääjä.

Haataja kävi Oulun ala-alkeiskoulun 1856–1857 ja Oulun merikoulun 1871–1872. Hän suoritti laivurin tutkinnon 1872 ja perämiehen tutkinnon 1883.  Haataja oli merillä vuosien 1858–1888 välillä. Tämän jälkeen hän jäi maihin ja työskenteli sitten oululaisessa Åströmin nahkatehtaassa. 

Haataja keräsi muistiin merimieslauluja ja -runoja sekä kirjoitti myös itsekin niitä. Hän kirjoitti todennäköisesti myös sanat "Toivon laulu" (Laiva Toivo, Oulu)-nimiseen tunnettuun merimieslauluun, jota fregatti Toivon miehet esittivät Oulussa ensi kerran 1877. Haataja oli itse toiminut Toivo-laivan aliperämiehenä 1874–1875. Haatajan keräämät kokoelmat ovat nykyisin Suomalaisen Kirjallisuuden Seuran kansanrunousarkistossa jonne hänen poikansa Kyösti Haataja lahjoitti niitä 1905 ja 1915.

## Lähteet
* Kirjasampo.fi: Jaakko Haataja
* '' "Otaheitin nuoret neitit uivat usein laivaan säihkysilmin hajahapsin alastoinna aivan" Merkittävä merikirja fregatti Toivosta'', Helsingin Sanomat 19.11.1998

### Viitteet
Delfino Pescara 1936

**Delfino Pescara 1936** (**Pescara Calcio** tai vain **Pescara**) on jalkapalloseura Pescaran kaupungista. Seura on perustettu 1936 ja se pelaa Italian kolmanneksi korkeimmalla sarjatasolla Serie C:ssä. Pescara on pelannut ylimmällä sarjatasolla Serie A:ssa yhteensä seitsemän kautta, viimeksi kaudella 2016–2017. 

## Lähteet
Paramesvara

**Paramesvara** eli islamilaiselta nimeltään **Iskandar Shah** (1344–1424) oli Tumasikin eli Singapuran kuningas noin 1399–1401 ja Malakan sulttaanikunnan perustaja (noin vuonna 1401) ja sen ensimmäinen sulttaani kuolemaansa asti 1424.

Paramesvara oli aatelinen, mahdollisesti kuningas tai prinssi, Majapahitin Palembangista, josta hän pakeni Singapuraan vuoden 1388 tienoilla. Muutaman vuoden hän kaappasi vallan Singapurassa, mutta joutui pian pakenemaan Malakaan, jonne hän perusti hindulais-buddhalaisen kuningaskunnan. Paramesvara kääntyi islamiin 1414 ja otti uudeksi nimekseen Iskandar Shah.  Samalla kuningaskunnasta tuli Malakan sulttaanikunta.

## Lähteet
*

### Viitteet
Gloucester Roadin metroasema

**Gloucester Road** on Lontoon metron asema Kensington and Chelsean alueella Lontoossa Yhdistyneessä kuningaskunnassa. Asema on Circle Linen, District Linen ja Piccadilly Linen käytössä ja sijaitsee Lontoon matkakortin maksualueella 1.

Asema avattiin 1. lokakuuta 1868 nimellä **Brompton (Gloucester Road)**. Nykyinen nimi otettiin käyttöön vuonna 1907.

## Lähteet
* 

### Viitteet

## Aiheesta muualla